Janusz Walus met skerp voorwerp gesteekJanusz Walus (Foto: Twitter) Janusz Walus ontvang tans mediese behandeling nadat hy glo deur ŉ ander gevangene in die tronk vermoedelik met ŉ skerp voorwerp gesteek is. Die departement van korrektiewe dienste het die voorval Dinsdagmiddag bevestig en sê dat Walus se toestand in dié stadium “stabiel” is. “Daar word beweer dat Walus deur ’n ander gevangene van dieselfde behuisingseenheid gesteek is.” ŉ Volledige verslag oor die voorval sal glo later bekendgemaak word. Maroela Media het vroeër berig die Konstitusionele Hof het verlede maand eindelik aan Walus parool toegestaan ná vele mislukte paroolaansoeke. Walus, ’n Poolse immigrant, het die voormalige SAKP-leier Chris Hani in 1993 voor sy huis in Boksburg doodgeskiet. Hy en Clive Derby-Lewis is in dieselfde jaar albei die doodstraf vir die moord op Hani opgelê. Die vonnisse is later na lewenslange tronkstraf omgeskakel. Derby-Lewis is in 2015 op mediese parool vrygelaat en is in November 2016 dood. Walus is al sowat 28 jaar lank in aanhouding en het sedert 2011 reeds verskeie kere onsuksesvol aansoek gedoen om parool.